Újabb ütést kaptak Pikóék, semmi jóra nem számít | CIVILHETES
Újabb ütést kaptak Pikóék, semmi jóra nem számít
2019. szeptember 14. - 10:47
Nincs vége a VIII. kerületi ellenzéki kampánycsapat elleni hatósági akciónak, a rendőrök kommuikációja alapján valószínű, folytatódni fognak a kihallgatások. - írja a klubradio.hu.
Forrás: 444 Fotó: Halász Júlia
Közben a választási bizottság is nekiment a Fidesz józsefvárosi kihívóinak, a testület megváltoztatta pár nappal ezelőtti álláspontját, és úgy döntött, az ellenzékiek megsértették a a választási törvényt – mondta Pikó András,. A kerületi ellenzéki polgármester-jelölt szerint a Fidesz politikai eszközként használja a rendőrséget, ami megviseli az ellenzéki aktivistákat, de ártatlanok, és nem esnek ki a ritmusukból.
Egészen sokáig tartott szerdán a VIII. kerületi ellenzéki kampányfőnök, Udvarhelyi Tessza kihallgatása, a délután érkezett rendőrök csak fél 10 tájékán mentek el az ellenzék józsefvárosi kampányközpontjából, miután ott házkutatást tartottak.
És ezzel valószínű, nem ért véget a történet,, a rendőrök kommunikációjából arra következtetnek, hogy a kihallgatások folytatódni fognak.
– mondta az összellenzéki polgármester-jelölt, Pikó András.
Az októberi önkormányzati választáson a Fidesz ellen induló politikus hozzátette, kicsit megmosolyogták, hogy a rendőrök lefoglalták egy önkéntesük laptopját. Az ugyanis nem is szerepelt azon a képen, amelyre hivatkozva elindult ellenük a fideszes rágalomhadjárat – valamint az aktivista sem érintett az ügyben.
Mivel azonban segítőjük a rendőrök kiszállásakor éppen a helyszínen volt, a hatóság emberei úgy gondolták, el kell vinni a számítógépét
A rendőrség azután tartott házkutatást Pikó kampányközpontjában, hogy a kormánypárti propagandasajtó azt sugallta, a józsefvárosi ellenzéki aktivisták törvénytelenül rögzítették jelöltjük ajánlási íveiről a választópolgárok személyes adatait, hogy abból titkos adatbázist építhessenek. A vádat egy fényképre alapozták, amin annyi látszik, hogy emberek számítógépen írnak. Pikó szerint a teljesen ártatlan iratellenőrzési munkát ábrázoló képet egy közéjük beépült fideszes küldte tovább zárt facebookos csoportjukból. A polgármester-jelölt szerint tehát teljesen alaptalan fideszes rágalmakról van szó.
A jelölt szerint az is egyértelmű, hogy nagyon erős a nyomás a rendőrségen a kormányoldal részéről.
Ott tartunk, hogy a rendőrséget politikai eszközként használják Magyarországon. Ez nagyon szomorú
– tette hozzá. Facebookon azt is írta, ellenfele, a kerület jelenlegi fideszes polgármestere, Sára Botond a kerület korábbi vezetője, jelenlegi országgyűlési képviselője, Kocsis Máté háta mögé bújva rendőrséggel akarja eldöntetni a helyi választást.
Pikó András kiemelte, szerdai fejlemény az is, hogy ülésezett a főváros VIII. kerületi helyi választási bizottsága, amely Kocsis Mátéék beadványát tárgyalta. A testület ezek után úgy döntött, helyt ad az ajánlóívek jogosulatlan feldolgozása miatt benyújtott kifogásnak, és megállapította, hogy az ellenzéki kampánycsapat megsértette a választási eljárásról szóló törvényt.
Ez azért nagyon vicces, mert ugyanez a bizottság pár nappal korábban éppen azért fordult a rendőrséghez és az adatvédelmi hatósághoz, mert nem tudott törvénytelenséget megállapítani, ezért vizsgálatot kért az ügyben.
Majd megérkezett Kocsis Mátéék beadványa, és a választási bizottság „haptákba vágta magát”, korábbi álláspontját megváltoztatva, kimondott egy alapvetően hazug, semmilyen módon sem bizonyított ítéletet az ellenzéki oldalról, amit természetesen megfellebbeznek, mert semmilyen törvénytelenséget nem követtek el
– mondta Pikó.
A polgármester-jelölt szerint a történet ezzel biztosan nem ért véget, nyilván lesznek még tanúmeghallgatások is, abból kiindulva pedig, hogy a választási bizottságnak három nap elég volt, hogy szembeforduljon a saját korábbi döntésével, és teljesen megalapozatlan döntés hozzon, az ellenzék semmire jóra nem számíthat.
Pikó szerint a több mint száz tagú önkéntesekből álló kampánycsapatot megviseli a dolog, de azt mondja nekik, hogy egy ilyen támadást csak jó munkával, jó kampánnyal lehet kiérdemelni. A jelölt szerint a kormányoldal nem tudja őket megfélemlíteni, nem fognak kiesni a ritmusukból.
Az interjút ide kattintva hallgathatja meg!